**Informare cu privire la implementarea proiectelor FDI-2020 și adaptarea la condițiile pandemiei de coronavirus**

Având în vedere situația generată de pandemia de coronavirus, precum și mai multe întrebări formulate de reprezentanții universităților care implementează proiecte FDI-2020 privind implementarea si derularea financiara a proiectelor, Biroul CNFIS revine cu mai multe detalii la recomandările generale formulat până în prezent:

1. Realocările de sume în interiorul aceluiași capitol bugetar, sau între capitole bugetare (cheltuieli de personal/cheltuieli materiale/alte cheltuieli eligibile) se pot realiza în conditiile în care nu aduc atingere îndeplinirii obiectivelor proiectului, conduc la realizarea rezultatelor planificate, nu modifică valoarea totală a bugetului aprobat, iar cheltuielile realizate din bugetul aprobat de MEC pentru proiect sunt corespunzătoare liniei de buget finanțarea de bază, în care se încadrează și fondul pentru dezvoltare instituțională.
2. În măsura în care majoritatea obiectivelor specifice și a rezultatelor sunt atinse (inclusiv prin alternative online sau adaptări inovative la starea de fapt), se consideră că nu constituie o problemă definitorie faptul că un anumit obiectiv specific/rezultat nu este obtinut, fiind în mod riguros justificat. Se poate arăta faptul că rezultatul neatins a fost substituit prin obținerea altuia care nu se află în cererea de finanțare și a fost adăugat ca măsură de adaptare la starea de urgență/ alertă sau la condițiile date după aceste perioade.
3. Mobilitățile sau alte activități care nu se pot susține din cauza pandemiei pot să fie înlocuite cu alte acțiuni/ tipuri de activități eligibile la finanțare în așa fel încât execuția bugetară să nu aibă de suferit.
4. Ajustările/ modificările care se operează vor fi propuse prin notă justificativă, asumată de către directorul de proiect și aprobată de către reprezentatul legal. Documentul întocmit se păstrează la dosarul proiectului din universitate.

*În cazul realocărilor între capitole bugetare se va urmări încadrarea într-un procent de maximum 15% din valoarea sumelor aprobate pe capitolul de cheltuieli de unde provin banii. În condițiile în care procentul respectiv se depășeste este necesar ca nota justificativă semnată de către directorul de proiect și aprobată de către reprezentantul legal să fie transmisă, scanat, către adresa de email cnfis@cnfis.ro, spre a fi analizată și supusă aprobării.*

Președinte CNFIS

Prof. univ. dr. Claudia POPESCU